CELEX: 32019R2234
Language: hu
Date: 2019-12-19 00:00:00
Title: A Tanács (EU, Euratom) 2019/2234 rendelete (2019. december 19.) az Unió általános költségvetésének 2020. évi végrehajtására és finanszírozására vonatkozó, az Egyesült Királyságnak az Unióból való kilépésével összefüggő intézkedésekről

30.12.2019   
               
               
                  HU
               
               
                  Az Európai Unió Hivatalos Lapja
               
               
                  L 336/1
               
            
         A TANÁCS (EU, Euratom) 2019/2234 RENDELETE
         (2019. december 19.)
         az Unió általános költségvetésének 2020. évi végrehajtására és finanszírozására vonatkozó, az Egyesült Királyságnak az Unióból való kilépésével összefüggő intézkedésekről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 352. cikkére,
         tekintettel az Európai Atomenergia-közösséget létrehozó szerződésre és különösen annak 203. cikkére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Parlament egyetértésére (1),
         különleges jogalkotási eljárás keretében,
         mivel:
         
                     (1)
                  
                  
                     Az Egyesült Királyság 2017. március 29-én az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. A kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével, azaz 2019. március 30-tól a Szerződések az Egyesült Királyságra többé már nem alkalmazhatók, kivéve, ha az Európai Tanács, egyetértésben az Egyesült Királysággal, egyhangúlag ennek a határidőnek a meghosszabbításáról határoz. Az Európai Tanács kétszer meghosszabbította a határidőt, legutóbb az (EU) 2019/584 európai tanácsi határozattal (2)2019. október 31-ig. Az Egyesült Királysággal kötött, kilépésről rendelkező megállapodás és az EUSZ 50. cikkének (3) bekezdésében említett időszak további meghosszabbítása hiányában, a későbbiekben egy, az Unió és az Egyesült Királyság közötti nemzetközi megállapodásban kell majd megállapodni az Egyesült Királyság uniós tagságából fakadó pénzügyi kötelezettségekre vonatkozó pénzügyi elszámolásról.
                  
               
                     (2)
                  
                  
                     Ez a rendelet nem érinti az Uniónak és az Egyesült Királyságnak azon kötelezettségeit, amelyek az Egyesült Királyság uniós tagságának teljes időszakából fakadnak.
                  
               
                     (3)
                  
                  
                     Az (EU, Euratom) 2019/1197 tanácsi rendelet (3) meghatározta azokat a rendelkezéseket, amelyek egyfelől az Unió, másfelől az Egyesült Királyság és annak kedvezményezettjei közötti viszonyt szabályozzák az Unió általános költségvetésének (a továbbiakban: a költségvetés) 2019. évi finanszírozása és végrehajtása tekintetében. Meg kell határozni azokat a rendelkezéseket, amelyek egyfelől az Unió, másfelől az Egyesült Királyság és annak kedvezményezettjei közötti viszonyt szabályozzák a 2020. évi költségvetés finanszírozása és végrehajtása tekintetében is.
                  
               
                     (4)
                  
                  
                     A Szerződések – az Európai Unió működéséről szóló szerződés (EUMSZ) 352. cikkében és az Európai Atomenergia-közösséget létrehozó szerződés 203. cikkében foglaltakon túlmenően – nem rendelkeznek olyan hatáskörökről, amelyek lehetővé tennék a költségvetés 2020. évi végrehajtását és finanszírozását érintő, az Egyesült Királyságnak az Unióból való, a kilépésről rendelkező megállapodás nélküli kilépésével összefüggő intézkedéseknek az elfogadását.
                  
               
                     (5)
                  
                  
                     Az Egyesült Királyság uniós tagságából fakadóan az Egyesült Királyság, valamint az Egyesült Királyságban letelepedett személyek és szervezetek számos uniós programban és intézkedésben vesznek részt. Az említett részvétel alapját az Egyesült Királysággal vagy az Egyesült Királyságban letelepedett személyekkel vagy szervezetekkel kötött megállapodások, vagy az Egyesült Királyság vagy az Egyesült Királyságban letelepedett személyekre vagy szervezetekre való tekintettel elfogadott határozatok képezik, amelyek jogi kötelezettségvállalásnak minősülnek.
                  
               
                     (6)
                  
                  
                     Az említett megállapodások és határozatok között számos olyan található, amelyek esetében a támogathatósági szabályok megkövetelik, hogy a kedvezményezett tagállam vagy a tagállamok valamelyikében letelepedett személy vagy szervezet legyen. Ezekben az esetekben az Egyesült Királyság vagy az Egyesült Királyságban letelepedett személyek vagy szervezetek támogathatósága az Egyesült Királyság uniós tagságából fakad. Az Egyesült Királyságnak az Unióból való, a kilépésről rendelkező megállapodás nélküli kilépése következtében tehát az említett megállapodások vagy határozatok alapján uniós finanszírozásban részesülő címzettek elveszítik a támogatási jogosultságukat. Mindez ugyanakkor nem vonatkozik azokra az esetekre, amikor az Egyesült Királyságban letelepedett személyek vagy szervezetek az adott intézkedésben harmadik országban letelepedett személyként vagy szervezetként, az irányadó uniós szabályok alapján az ilyen személyekre és szervezetekre alkalmazandó feltételekkel vennének részt.
                  
               
                     (7)
                  
                  
                     A kilépésről rendelkező megállapodás nélküli kilépés esetére mind az Unió és tagállamai, mind pedig az Egyesült Királyság, valamint az Egyesült Királyságban letelepedett személyek és szervezetek számára előnyös volna rendelkezni arról, hogy 2020-ban az Egyesült Királyság és az Egyesült Királyságban letelepedett kedvezményezettek jogosultak legyenek uniós források igénybevételére, és hogy az Egyesült Királyság részt vegyen a 2020. évi költségvetés finanszírozásában. Szintén előnyös volna, ha a teljes 2020-as évben folytatódhatna a kilépés időpontja előtt vagy az (EU, Euratom) 2019/1197 rendelet 4. cikke alkalmazásában 2019-ben aláírt és elfogadott jogi kötelezettségvállalások teljesítése.
                  
               
                     (8)
                  
                  
                     Ezért célszerű megállapítani azokat a feltételeket, amelyek teljesülése esetén az Egyesült Királyság, valamint az Egyesült Királyságban letelepedett személyek és szervezetek 2020-ban továbbra is támogathatók maradhatnának az addig az időpontig – vagy adott esetben az (EU, Euratom) 2019/1197 rendelet 4. cikke alkalmazásában 2019-ben – velük aláírt megállapodások és rájuk vonatkozóan elfogadott határozatok tekintetében, amikortól a Szerződések többé nem alkalmazandók az Egyesült Királyságra és az Egyesült Királyságban (a továbbiakban: a kilépés időpontja). E rendelet alkalmazásához a következő feltételeknek kell teljesülniük: i. az Egyesült Királyság a Bizottság felé írásban kötelezettséget vállal arra, hogy folytatja azon hozzájárulás befizetését, amelynek a kiszámítására a 2019. július 5-én javasolt 2020. évi költségvetési tervezetben meghatározott, az Egyesült Királyságtól származó tervezett saját források alapján került sor, a 2020-ra elfogadott költségvetésben meghatározott kifizetési előirányzatok teljes összegének figyelembevételével kiigazítva; ii. az Egyesült Királyság kifizette az első részletet; iii. az Egyesült Királyság a Bizottság felé írásban kötelezettséget vállal arra, hogy az alkalmazandó szabályoknak megfelelően maradéktalanul lehetővé teszi az Unió által végzett ellenőrzéseket és kontrollokat; iv. és a Bizottság elfogadta az (EU, Euratom) 2019/1197 tanácsi rendelet 2. cikkének (2) bekezdése szerinti határozatot, és nem fogadott el az említett rendelet 3. cikkének (2) bekezdése szerinti határozatot. Az utolsó feltétel csak akkor alkalmazandó, ha az (EU, Euratom) 2019/1197 rendelet a 2019-es pénzügyi év vége előtt alkalmazandóvá válik. A kiszámíthatóság érdekében határidőket kell szabni a feltételek teljesítésére. A feltételek teljesüléséről a Bizottságnak határozatot kell elfogadnia.
                  
               
                     (9)
                  
                  
                     Az Egyesült Királyság hozzájárulásának a 28 tagállam számára javasolt 2020. évi költségvetési tervezeten kell alapulnia, és azt ki kell igazítani az elfogadott költségvetés kifizetési előirányzatai teljes összegének figyelembevétele érdekében. Indokolt, hogy e rendelet elfogadását követően relatív hozzájárulásai tekintetében egyetlen tagállam se kerüljön kedvezőtlenebb helyzetbe a 2020. évre javasolt költségvetésben foglaltaknál. Ennélfogva – biztosítandó e rendelet kedvező hatását minden tagállam számára – célszerű levonni egy meghatározott összeget az Egyesült Királyságnak a költségvetésében rögzítendő hozzájárulása összegéből. Ezt a meghatározott összeget azon tagállamok javára kell fordítani, amelyeket egyébként e rendelet elfogadása nyomán hátrány érne, amint azt az esedékes kifizetések elosztását meghatározó és a Bizottságot az adott összeg folyósítására felhatalmazó, célzott gyakorlati megállapodások részletesebben meghatározzák.
                  
               
                     (10)
                  
                  
                     Mindaddig, amíg az Egyesült Királyság és az Egyesült Királyságban letelepedett személyek és szervezetek támogathatósága tekintetében az ebben a rendeletben megállapított feltételek teljesülnek, célszerű arról is rendelkezni, hogy az Egyesült Királyság és az Egyesült Királyságban letelepedett személyek és szervezetek 2020-ban támogathatók legyenek a pályázati felhívásokban, ajánlati felhívásokban, versenypályázatokban és minden más, az uniós költségvetésből származó finanszírozást eredményező eljárásban meghatározott feltételek tekintetében, a biztonsági vonatkozású, valamint az Egyesült Királyságnak az Európai Beruházási Bankban való tagsága megszűnésével összefüggő egyedi esetek kivételével, továbbá célszerű uniós finanszírozást nyújtani a számukra. Ezen uniós finanszírozásnak a 2020-ban felmerült elszámolható kiadásokra kell korlátozódnia, kivéve az (EU, Euratom) 2018/1046 európai parlamenti és tanácsi rendelet (4) (a továbbiakban: a költségvetési rendelet) VII. címének alkalmazásában 2020 vége előtt aláírt közbeszerzési szerződések tekintetében, amelyek végrehajtását az azokban foglalt feltételeknek megfelelően kell folytatni, valamint kivéve a 2020-as igénylési évet illetően az Egyesült Királyság mezőgazdasági közvetlen kifizetési rendszere tekintetében, amelyet ki kell zárni a támogathatóságból. Célszerű továbbá kizárni a támogathatóságból az Egyesült Királyságot vagy az Egyesült Királyságban letelepedett személyeket vagy szervezeteket az (EU) 2019/1796 európai parlamenti és tanácsi rendelettel (5) módosított 1309/2013/EU európai parlamenti és tanácsi rendelet (6) alapján a megállapodás nélküli kilépés következtében elbocsátott munkavállalókra és tevékenységüket megszüntető önálló vállalkozókra vonatkozó intézkedések tekintetében és a 2012/2002/EK tanácsi rendelet (7) alapján a kilépésről rendelkező megállapodás nélküli kilépésnek közvetlenül betudhatóan a tagállamokra nehezedő súlyos pénzügyi terhekre vonatkozó intézkedések tekintetében. A költségvetési rendelettel összhangban a pályázati felhívásokban, ajánlati felhívásokban, versenypályázatokban és egyéb eljárásokban, valamint az azokból fakadó, az Egyesült Királysággal vagy az Egyesült Királyságban letelepedett személyekkel és szervezetekkel kötött megállapodásokban, illetve a rájuk való tekintettel hozott határozatokban az e rendeletre való hivatkozás útján kell megállapítani a támogathatóság feltételeit és a támogathatóság folytatódó fennállásának feltételeit.
                  
               
                     (11)
                  
                  
                     Célszerű továbbá úgy rendelkezni, hogy az Egyesült Királyság, valamint az Egyesült Királyságban letelepedett személyek és szervezetek támogathatósága ahhoz a feltételhez kötve maradjon meg, hogy az Egyesült Királyság folytatja a 2020. évi és adott esetben az (EU, Euratom) 2019/1197 rendelet alapján a 2019. évi befizetéseit az uniós költségvetésbe, továbbá a kontrollok és ellenőrzések eredményes módon lefolytathatók. Amennyiben ezek a feltételek többé nem teljesülnek, a Bizottságnak a mulasztást megállapító határozatot kell hoznia. Ebben az esetben az Egyesült Királyság, valamint az Egyesült Királyságban letelepedett személyek és szervezetek uniós finanszírozásból való támogathatóságának meg kell szűnnie.
                  
               
                     (12)
                  
                  
                     Célszerű továbbá úgy rendelkezni, hogy 2020-ban továbbra is támogathatók legyenek mindazok az Egyesült Királysághoz kötődő intézkedések, amelyek keretében tagállamok vagy a tagállamokban letelepedett személyek vagy szervezetek uniós finanszírozásban részesülnek. Ha azonban az Egyesült Királyság esetleg nem fogadja el a kontrollokat és az ellenőrzéseket, ezt a körülményt az intézkedés végrehajtásának értékelésekor a hatékony és eredményes pénzgazdálkodás szempontjából figyelembe kell venni.
                  
               
                     (13)
                  
                  
                     Az intézkedések végrehajtását az azokra irányadó megfelelő szabályokkal – többek között a költségvetési rendelettel – összhangban kell folytatni. E szabályok alkalmazása céljából ezért az Egyesült Királyságot tagállamként kell kezelni.
                  
               
                     (14)
                  
                  
                     mivel e rendelet céljait a tagállamok nem tudják kielégítően megvalósítani, az Unió szintjén azonban e célok jobban megvalósíthatók, mivel azok az Unió költségvetését és az Unió által végrehajtott programokat és intézkedéseket érintik, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl az e célok eléréséhez szükséges mértéket.
                  
               
                     (15)
                  
                  
                     Korlátozott mértékű rugalmasság biztosítása érdekében a Bizottságot fel kell hatalmazni arra, hogy az EUMSZ 290. cikkének megfelelően jogi aktusokat fogadjon el a 2. cikk (1) bekezdése első albekezdésének a), b) és c) pontjában megállapított határidők esetleges meghosszabbítására, valamint a fizetési ütemezés módosítására vonatkozóan. Különösen fontos, hogy a Bizottság az előkészítő munkája során megfelelő konzultációkat folytasson, többek között szakértői szinten is, és hogy e konzultációkra a jogalkotás minőségének javításáról szóló, 2016. április 13-i intézményközi megállapodásnak (8) megfelelően kerüljön sor. A felhatalmazáson alapuló jogi aktusok előkészítésében való egyenlő részvétel biztosítása érdekében az Európai Parlament és a Tanács a tagállamok szakértőivel egyidejűleg kap kézhez minden dokumentumot, és szakértőik rendszeresen részt vehetnek a Bizottság felhatalmazáson alapuló jogi aktusok előkészítésével foglalkozó szakértői csoportjainak ülésein. Amennyiben az uniós költségvetés 2020. évi végrehajtása és finanszírozása súlyos zavarának kockázata esetén rendkívül sürgős okból szükséges, a felhatalmazáson alapuló jogi aktusnak haladéktalanul hatályba kell lépnie, és mindaddig alkalmazandónak kell lennie, amíg az Európai Parlament vagy a Tanács nem emel ellene kifogást.
                  
               
                     (16)
                  
                  
                     Annak elkerülése érdekében, hogy az uniós kiadási programok és egyéb intézkedések kedvezményezettjei az Egyesült Királyság Unióból való kilépésének napján jelentős fennakadásokkal szembesüljenek, e rendeletnek sürgősséggel kell hatályba lépnie az Európai Unió Hivatalos Lapjában való kihirdetését követő napon, és azt a napot követő naptól fogva kell alkalmazni, amelytől a Szerződések többé nem alkalmazandók az Egyesült Királyságra és az Egyesült Királyságban, kivéve, ha a szóban forgó időpontig hatályba lép egy, az Egyesült Királysággal kötött, a kilépésről rendelkező megállapodás. Mivel ez a rendelet az Unió 2020. évi költségvetésének végrehajtására és finanszírozására vonatkozó intézkedéseket állapít meg, csak a 2020. évben való támogathatóságra alkalmazható,
                  
               ELFOGADTA EZT A RENDELETET:
         
            1. cikk
            Tárgy és hatály
            Ez a rendelet szabályokat állapít meg az Egyesült Királyságnak az Unióból való, a kilépésről rendelkező megállapodás nélküli kilépésével összefüggésben az Unió általános költségvetésének (a továbbiakban: a költségvetés) 2020. évi végrehajtására és finanszírozására vonatkozóan, valamint azon közvetlen, közvetett és megosztott irányítás alá tartozó intézkedésekre vonatkozóan, amelyek esetében a támogathatóság az Egyesült Királyság uniós tagsága révén teljesül azon a napon, amelytől a Szerződések többé nem alkalmazhatók az Egyesült Királyságra és az Egyesült Királyságban (a továbbiakban: a kilépés időpontja).
            Ez a rendelet az (EU) 2019/491 európai parlamenti és tanácsi rendelet (9) hatálya alá tartozó területi együttműködési programok és az (EU) 2019/499 európai parlamenti és tanácsi rendelet (10) hatálya alá tartozó Erasmus+ program keretében megvalósuló tanulási célú mobilitási tevékenységek sérelme nélkül alkalmazandó.
         
         
            2. cikk
            A támogathatóság feltételei
            
               (1)   Amennyiben az Egyesült Királyság, illetve az Egyesült Királyságban letelepedett személy vagy szervezet a kilépés időpontja előtt vagy adott esetben az (EU, Euratom) 2019/1197 rendelet 4. cikke alkalmazásában 2019-ben aláírt vagy elfogadott jogi kötelezettségvállalás alapján uniós forrásokat kap közvetlen, közvetett vagy megosztott irányítással végrehajtott intézkedés keretében, és az említett intézkedés alapján a támogathatóság az Egyesült Királyság uniós tagságától függ, a kilépés időpontját követően 2020-ban felmerülő, támogatható kiadások tekintetében továbbra is jogosult lesz uniós támogatásra, ha teljesülnek a következő feltételek, valamint ha nem lépett hatályba a 3. cikk (2) bekezdése szerinti határozat:
               
                           a)
                        
                        
                           az Egyesült Királyság 2020. január 1-jén vagy – amennyiben ez későbbi – az e rendelet hatálybalépésétől vagy alkalmazásának kezdőnapjától számított hét naptári napon belül írásban megerősítette a Bizottságnak, hogy az e rendeletben meghatározott fizetési ütemezéssel összhangban befizeti euróban a következő képlet szerint kiszámított összeget: UK OR DB2020 + UK GNI-kulcs DB2020 x (PA B2020 – PA DB2020);
                        
                     
                           b)
                        
                        
                           az Egyesült Királyság 2020. január 20-án vagy – amennyiben ez későbbi – az e rendelet hatálybalépésétől vagy alkalmazásának kezdőnapjától számított 20 naptári napon belül teljesítette a Bizottság által meghatározott számlára az ezen albekezdés a) pontjában említett összeg [3,5] tizenkettedének megfelelő összegű első befizetést;
                        
                     
                           c)
                        
                        
                           az Egyesült Királyság 2020. január 1-jén vagy – amennyiben ez későbbi – az e rendelet hatálybalépésétől vagy alkalmazásának kezdőnapjától számított hét naptári napon belül írásban megerősítette a Bizottságnak, hogy az alkalmazandó szabályokkal összhangban továbbra is elfogadja a programok és intézkedések teljes időtartamára kiterjedő kontrollokat és ellenőrzéseket;
                        
                     
                           d)
                        
                        
                           a Bizottság elfogadta az (EU, Euratom) 2019/1197 tanácsi rendelet 2. cikkének (2) bekezdése szerinti határozatot, és nem fogadott el az (EU, Euratom) 2019/1197 tanácsi rendelet 3. cikkének (2) bekezdése szerinti határozatot; és
                        
                     
                           e)
                        
                        
                           a Bizottság elfogadta az e cikk (4) bekezdésében említett határozatot annak megerősítéséről, hogy az ezen albekezdés a), b) és c) pontjában említett feltételek teljesültek.
                        
                     Az első albekezdés d) pontjában meghatározott feltétel csak akkor alkalmazandó, ha az (EU, Euratom) 2019/1197 rendelet a 2019-es pénzügyi év vége előtt alkalmazandóvá vált.
            
            
               (2)   Az (1) bekezdés első albekezdésének a) pontjában meghatározott képlet alkalmazásában:
               
                           a)
                        
                        
                           „UK OR DB2020”: az Európai Unió 2019. július 5-én előterjesztett, a 2020-as pénzügyi évre vonatkozó költségvetési tervezetében foglaltak szerint, a 2020. évi költségvetés bevételi kimutatásának „Az általános költségvetés bevezetése és finanszírozása” című A. részében a 7. táblázat „Egyesült Királyság” sorának „Saját források összesen” oszlopában feltüntetett összeg;
                        
                     
                           b)
                        
                        
                           „UK GNI-kulcs DB2020”: az Európai Unió 2019. július 5-én előterjesztett, a 2020-as pénzügyi évre vonatkozó költségvetési tervezetében foglaltak szerint, a 2020. évi költségvetés bevételi kimutatásának „Az általános költségvetés bevezetése és finanszírozása” című A. részében a 7. táblázat „Egyesült Királyság” sorának „GNI-alapú saját forrás” oszlopában feltüntetett összeg és az ugyanezen oszlop „Összesen” sorában feltüntetett összeg hányadosa;
                        
                     
                           c)
                        
                        
                           „PA B2020 – PA DB2020”: az Európai Unió 2020-as pénzügyi évre vonatkozó elfogadott költségvetése bevételi kimutatásának „Az általános költségvetés bevezetése és finanszírozása” című A. részében a „Kiadások” táblázat „2020. évi költségvetés” oszlopának „Összes kiadás” sorában feltüntetett összeg, valamint az Európai Unió 2019. július 5-én előterjesztett, a 2020-as pénzügyi évre vonatkozó költségvetési tervezete ugyanezen részében, ugyanezen táblázat ugyanezen sorában és oszlopában feltüntetett összeg különbsége;
                        
                     Az első albekezdés ellenére, ha a 2020. évi költségvetést e rendelet hatálybalépéséig vagy – ha ez későbbi – alkalmazásának kezdőnapjáig nem fogadják el véglegesen, a „PA B2020 – PA DB2020” értéke nulla.
            
            
               (3)   Az (1) bekezdés első albekezdésének a) pontjában említett összeget az (1) bekezdés első albekezdésének b) pontjában említett első befizetés összegének levonása után egyenlő részletekre kell bontani. A részletek számának meg kell egyeznie az (1) bekezdés első albekezdésének b) pontjában említett első befizetés időpontja és a 2020. év vége közötti teljes hónapok számával.
               Az (1) bekezdés első albekezdésének a) pontjában említett összeget egyéb bevételként kell rögzíteni az Unió általános költségvetésében azt követően, hogy sor került egy meghatározott összeg levonására a (2) bekezdés a) pontjában említett táblázat „Saját források összesen” oszlopában megadott költségvetési felosztás biztosítása érdekében, az e célt szolgáló gyakorlati intézkedésekre is figyelemmel.
               Az (1) bekezdés első albekezdésének c) pontjában említett kötelezettségvállalásnak különösen ki kell terjednie az Unió pénzügyi érdekeinek védelme érdekében folytatott együttműködésre, valamint annak elfogadására, hogy a Bizottságnak, a Számvevőszéknek és az Európai Csalás Elleni Hivatalnak joga van hozzáférni az uniós hozzájárulásokra vonatkozó adatokhoz és dokumentumokhoz, valamint joga van elvégezni a kontrollokat és ellenőrzéseket.
            
            
               (4)   A Bizottság határozatot fogad el arról, hogy teljesültek-e az (1) bekezdés első albekezdésének a), b) és c) pontjában meghatározott feltételek.
            
            
               (5)   A Bizottság felhatalmazást kap arra, hogy a 7. cikknek megfelelően felhatalmazáson alapuló jogi aktusokat fogadjon el az e cikk (1) bekezdése első albekezdésének a), b) és c) pontjában meghatározott határidők meghosszabbítására vonatkozóan.
               Amennyiben a 2020. évi uniós költségvetés végrehajtása és finanszírozása súlyos zavarának kockázata esetén rendkívül sürgős okokból szükséges, a 8. cikkben előírt eljárás alkalmazandó az e bekezdés értelmében elfogadandó felhatalmazáson alapuló jogi aktusok elfogadására.
            
         
         
            3. cikk
            Az Egyesült Királyság, illetve az Egyesült Királyságban letelepedett személyek és szervezetek támogathatóságának folytonossága
            
               (1)   Az Egyesült Királyság, illetve az Egyesült Királyságban letelepedett személyeknek és szervezeteknek a 2. cikkben megállapított támogathatósága 2020-ban is folytatódik, ameddig a következő feltételek teljesülnek:
               
                           a)
                        
                        
                           az Egyesült Királyság a 2. cikk (1) bekezdése első albekezdésének b) pontja szerinti első befizetést követően 2020 augusztusáig minden hónap első munkanapján befizette a Bizottság által megjelölt számlára a 2. cikk (3) bekezdésében említett havi részletet;
                        
                     
                           b)
                        
                        
                           az Egyesült Királyság 2020 szeptemberének első munkanapján a Bizottság által megjelölt számlára befizette a 2. cikk (3) bekezdésében említett fennmaradó havi részleteket, kivéve, ha a Bizottság 2020. augusztus 31-ig az erre a befizetésre vonatkozó eltérő fizetési ütemezésről tájékoztatja az Egyesült Királyságot; és
                        
                     
                           c)
                        
                        
                           a 2. cikk (1) bekezdése első albekezdésének c) pontjában említett kontrollok és ellenőrzések végrehajtása során nem észleltek jelentős hiányosságokat.
                        
                     
            
               (2)   Amennyiben az (1) bekezdésben említett feltételek közül egy vagy több nem teljesül, a Bizottság erről határozatot fogad el. Ezt a határozatot az Európai Unió Hivatalos Lapjában ki kell hirdetni.
               Az e bekezdés első albekezdésében említett határozat hatálybalépésétól kezdődően az Egyesült Királyság, valamint az Egyesült Királyságban letelepedett személyek és szervezetek többé nem támogathatók az e cikk (1) bekezdése, valamint a 2. és a 4. cikk értelmében, az intézkedések nem támogathatók a 6. cikk (2) bekezdése értelmében, az 5. cikk pedig nem alkalmazandó.
            
            
               (3)   A Bizottság felhatalmazást kap, hogy a 7. cikknek megfelelően felhatalmazáson alapuló jogi aktusokat fogadjon el az e cikk (1) bekezdésének a) és b) pontja szerinti befizetésekre vonatkozó eltérő fizetési ütemezésről.
               Amennyiben a 2020. évi uniós költségvetés végrehajtása és finanszírozása súlyos zavarának kockázata esetén rendkívül sürgős okokból szükséges, a 8. cikkben előírt eljárás alkalmazandó az e bekezdés értelmében elfogadandó felhatalmazáson alapuló jogi aktusok elfogadására.
            
         
         
            4. cikk
            Részvétel pályázati felhívásokon és az azokból fakadó kiadások elszámolhatósága
            
               (1)   A 2. cikk (1) bekezdése első albekezdésének e) pontjában említett határozat hatálybalépésétől mindaddig, amíg nem lép hatályba egy, a 3. cikk (2) bekezdése szerinti határozat, az Egyesült Királyság vagy az Egyesült Királyságban letelepedett személyek és szervezetek 2020-ban a tagállamokkal, valamint a tagállamokban letelepedett személyekkel és szervezetekkel azonos mértékben támogathatók a pályázati felhívásokban, ajánlati felhívásokban, versenypályázatokban és minden más, az uniós költségvetésből nyújtott finanszírozást eredményező eljárásban meghatározott feltételek tekintetében, valamint uniós támogatásra jogosultak a 2020-ban felmerülő, elszámolható kiadásaik alapján.
               Az első albekezdésben foglaltak ellenére:
               
                           a)
                        
                        
                           az (EU, Euratom) 2018/1046 rendelet (a „költségvetési rendelet”) VII. címe alapján 2020 végéig aláírt szerződéseket a lejáratukig a bennük foglalt feltételeknek megfelelően kell végrehajtani;
                        
                     
                           b)
                        
                        
                           az 1307/2013/EU európai parlamenti és tanácsi rendelet (11) szerinti, az Egyesült Királyság közvetlen kifizetési rendszerében a 2020-as igénylési évre felmerülő kiadások nem jogosultak uniós támogatásra.
                        
                     
            
               (2)   Az (1) bekezdés ellenére, az Egyesült Királyság vagy az Egyesült Királyságban letelepedett személyek vagy szervezetek nem támogathatók az (EU) 2019/1796 rendelettel módosított 1309/2013/EU rendelet alapján a megállapodás nélküli kilépés következtében elbocsátott munkavállalókra és tevékenységüket megszüntető önálló vállalkozókra vonatkozó intézkedések tekintetében, sem pedig a 2012/2002/EK tanácsi rendelet alapján a megállapodás nélküli kilépésnek közvetlenül betudhatóan a tagállamokra nehezedő súlyos pénzügyi terhekre vonatkozó intézkedések tekintetében.
            
            
               (3)   Az (1) bekezdés első albekezdése nem alkalmazandó az alábbiakra:
               
                           a)
                        
                        
                           amennyiben biztonsági okokból a részvétel kizárólag a tagállamokra, illetve a tagállamokban letelepedett személyekre és szervezetekre korlátozódik;
                        
                     
                           b)
                        
                        
                           a költségvetési rendelet X. címe alapján közvetlenül vagy közvetve kezelt pénzügyi eszközök keretében végrehajtott pénzügyi műveletekre, illetve az uniós költségvetés által garantált, az (EU) 2015/1017 európai parlamenti és tanácsi rendelettel (12) létrehozott Európai Stratégiai Beruházási Alap (ESBA) vagy az (EU) 2017/1601 európai parlamenti és tanácsi rendelettel (13) létrehozott Európai Fenntartható Fejlődési Alap (EFFA) keretében végzett pénzügyi műveletekre.
                        
                     
         
         
            5. cikk
            Egyéb szükséges változtatások
            Amennyiben teljesülnek a 2. cikk (1) bekezdésében foglalt feltételek, valamint ameddig nem lépett hatályba egy, a 3. cikk (2) bekezdése szerinti határozat, az Egyesült Királyságot – e rendeletre is figyelemmel – tagállamként kell kezelni azoknak a szabályoknak az alkalmazása céljából, amelyek a 2. cikk (1) bekezdésének első albekezdésében említett jogi kötelezettségvállalások alapján végzett intézkedésekre, a 4. cikkben említett pályázati felhívásokra, valamint a 4. cikkben említett pályázati felhívásokat követően aláírt vagy elfogadott jogi kötelezettségvállalások alapján végzett intézkedésekre vonatkoznak, és a 2. cikk (1) bekezdésének és a 4. cikk (1) bekezdésének végrehajtásához szükségesek.
            Az Egyesült Királyság vagy az Egyesült Királyság képviselői azonban nem vehetnek részt a vonatkozó alap-jogiaktus szabályai szerint az irányítóbizottsági üléseken, vagy a programokkal vagy intézkedésekkel kapcsolatban tanácsot adó szakértői csoportokban vagy egyéb szervekben, kivéve a megosztott irányítás alá tartozó, adott operatív, nemzeti vagy hasonló programok monitoringbizottságait vagy hasonló bizottságait.
         
         
            6. cikk
            Az Egyesült Királysághoz kapcsolódó olyan intézkedések támogathatósága, amelyek keretében a tagállamok, illetve a tagállamokban letelepedett személyek vagy szervezetek részesülnek az uniós forrásokban
            
               (1)   Az olyan közvetlen, közvetett és megosztott irányítás alá tartozó intézkedések, amelyek esetében a kilépés időpontja előtt vagy adott esetben az (EU, Euratom) 2019/1197 rendelet 4. cikke alkalmazásában 2019-ben aláírt vagy elfogadott jogi kötelezettségvállalások alapján a tagállamok vagy a tagállamokban letelepedett személyek vagy szervezetek részesülnek uniós forrásokban, és amelyek esetében a támogathatóság a kilépés időpontjában az Egyesült Királyság uniós tagsága révén vagy adott esetben az Egyesült Királyságnak az (EU, Euratom) 2019/1197 rendelet 4. cikke alkalmazásában biztosított támogathatósága révén teljesül, jogosultak uniós támogatásra a kilépés időpontját követően 2020-ban felmerült elszámolható kiadásokat illetően.
            
            
               (2)   Azok az intézkedések, amelyek esetében a valamely konzorciumban lévő, különböző tagállamokból származó résztvevők minimális számára vonatkozó támogathatósági feltétel a kilépés időpontjában a konzorcium olyan tagja révén teljesül, aki vagy amely az Egyesült Királyságban letelepedett személy vagy szervezet, jogosultak uniós támogatásra a 2020-ban felmerült elszámolható kiadásokat illetően, amennyiben a 2. cikk (1) bekezdésében foglalt feltételek teljesülnek, és ameddig nem lépett hatályba egy, a 3. cikk (2) bekezdése szerinti határozat.
            
            
               (3)   Az e cikk (1) bekezdésében említett jogi kötelezettségvállalás teljesítése terén a fő kötelezettségeknek való megfelelésben mutatkozó esetleges súlyos hiányosságok értékelése céljából az illetékes engedélyezésre jogosult tisztviselőnek figyelembe kell vennie a 2. cikk (1) bekezdése első albekezdésének c) pontjában említett feltétel nemteljesítését, illetve a 3. cikk (2) bekezdésében említett, a 3. cikk (1) bekezdésének c) pontja szerinti feltételek nemteljesítésére vonatkozó bizottsági határozatot.
            
         
         
            7. cikk
            A felhatalmazás gyakorlása
            
               (1)   A felhatalmazáson alapuló jogi aktusok elfogadására vonatkozóan a Bizottság részére adott felhatalmazás feltételeit ez a cikk határozza meg.
            
            
               (2)   A Bizottságnak a 2. és 3. cikkekben említett, felhatalmazáson alapuló jogi aktus elfogadására vonatkozó felhatalmazása határozatlan időre szól e rendelet hatálybalépésének időpontjától kezdődő hatállyal.
            
            
               (3)   Az Európai Parlament vagy a Tanács bármikor visszavonhatja a 2. és 3. cikkben említett felhatalmazást. A visszavonásról szóló határozat megszünteti az abban meghatározott felhatalmazást. A határozat az Európai Unió Hivatalos Lapjában való kihirdetését követő napon vagy a benne megjelölt későbbi időpontban lép hatályba. A határozat nem érinti a már hatályban lévő, felhatalmazáson alapuló jogi aktusok érvényességét.
            
            
               (4)   A felhatalmazáson alapuló jogi aktus elfogadása előtt a Bizottság a jogalkotás minőségének javításáról szóló, 2016. április 13-i intézményközi megállapodásban foglalt elveknek megfelelően konzultál az egyes tagállamok által kijelölt szakértőkkel.
            
            
               (5)   A Bizottság a felhatalmazáson alapuló jogi aktus elfogadását követően haladéktalanul és egyidejűleg értesíti arról az Európai Parlamentet és a Tanácsot.
            
            
               (6)   A 2. és 3. cikk értelmében elfogadott, felhatalmazáson alapuló jogi aktus csak akkor lép hatályba, ha az Európai Parlamentnek és a Tanácsnak a jogi aktusról való értesítését követő egy hónapon belül sem az Európai Parlament, sem a Tanács nem emelt ellene kifogást, illetve ha az említett időtartam lejártát megelőzően mind az Európai Parlament, mind a Tanács arról tájékoztatta a Bizottságot, hogy nem fog kifogást emelni. Az Európai Parlament vagy a Tanács kezdeményezésére ez az időtartam egy hónappal meghosszabbodik.
            
         
         
            8. cikk
            Sürgősségi eljárás
            
               (1)   Az e cikk alapján elfogadott, felhatalmazáson alapuló jogi aktusok haladéktalanul hatályba lépnek és alkalmazandók mindaddig, amíg az Európai Parlament vagy a Tanács a (2) bekezdésnek megfelelően nem emel ellenük kifogást. A felhatalmazáson alapuló jogi aktusról az Európai Parlamentnek és a Tanácsnak küldött értesítésben meg kell indokolni a sürgősségi eljárás alkalmazását.
            
            
               (2)   Az Európai Parlament vagy a Tanács a 7. cikk (6) bekezdésében említett eljárásnak megfelelően kifogást emelhet a felhatalmazáson alapuló jogi aktus ellen. Ebben az esetben a Bizottság az Európai Parlament vagy a Tanács kifogásáról szóló határozatról való értesítést követően haladéktalanul hatályon kívül helyezi a szóban forgó, felhatalmazáson alapuló jogi aktust.
            
         
         
            9. cikk
            Átmeneti rendelkezések
            Az (EU, Euratom) 2019/1197 rendelet 4. cikke (1) bekezdése második albekezdésének b) pontjától eltérve, az 1307/2013/EU rendelet szerinti azon kiadások, amelyek az Egyesült Királyság közvetlen kifizetési rendszerében a 2019-es igénylési évre merülnek fel, uniós finanszírozásra jogosultak, miután a Bizottság elfogadta az e rendelet 2. cikkének (4) bekezdésében említett határozatot, kivéve, ha az e rendelet 3. cikkének (2) bekezdésében említett határozatot fogad el.
         
         
            10. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő napon lép hatályba.
            A rendelet az azon napot követő naptól alkalmazandó, amelytől az EUSZ 50. cikkének (3) bekezdése szerint a Szerződések többé nem alkalmazandók az Egyesült Királyságra és az Egyesült Királyságban.
            Mindazonáltal ez a rendelet nem alkalmazandó, ha az EUSZ 50. cikkének (2) bekezdésével összhangban az Egyesült Királysággal megkötött, a kilépésről rendelkező megállapodás az e cikk második bekezdésében említett napig hatályba lép.
         
         
            Ez a rendelet teljes egészében kötelező, és közvetlenül alkalmazandó valamennyi tagállamban.
            Kelt Brüsszelben, 2019. december 19-én.
            
               
                  a Tanács részéről
               
               
                  az elnök
               
               K. MIKKONEN
            
         
         
            (1)  2019. október 22-i egyetértés (a Hivatalos Lapban még nem tették közzé).
         
            (2)  Az Európai Tanács az Egyesült Királysággal egyetértésben hozott (EU) 2019/584 határozata (2019. április 11.) az EUSZ 50. cikkének (3) bekezdése szerinti határidő meghosszabbításáról (HL L 101., 2019.4.11., 1. o.).
         
            (3)  A Tanács (EU, Euratom) 2019/1197 rendelete (2019. július 9.) az Unió általános költségvetésének 2019. évi végrehajtására és finanszírozására vonatkozó, az Egyesült Királyságnak az Unióból való kilépésével összefüggő intézkedésekről (HL L 189., 2019.7.15., 1. o.)
         
            (4)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
         
            (5)  Az Európai Parlament és a Tanács (EU) 2019/1796 rendelete (2019. október 24.) az Európai Globalizációs Alkalmazkodási Alapról (2014–2020) szóló 1309/2013/EU rendelet módosításáról (HL L 279. I., 2019.10.31., 4. o.).
         
            (6)  Az Európai Parlament és a Tanács 1309/2013/EU rendelete (2013. december 17.) az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről (HL L 347., 2013.12.20., 855. o.).
         
            (7)  A Tanács 2012/2002/EK rendelete (2002. november 11.) az Európai Unió Szolidaritási Alapjának létrehozásáról (HL L 311., 2002.11.14., 3. o.).
         
            (8)  HL L 123., 2016.5.12., 1. o.
         
         
            (9)  Az Európai Parlament és a Tanács (EU) 2019/491 rendelete (2019. március 25.) az Egyesült Királyság Európai Unióból való kilépésére tekintettel a PEACE IV (Írország–Egyesült Királyság) és az Egyesült Királyság–Írország (Írország–Észak-Írország–Skócia) területi együttműködési programok folyamatosságának lehetővé tételéről (HL L 85I., 2019.3.27., 1. o.).
         
            (10)  Az Európai Parlament és a Tanács (EU) 2019/499 rendelete (2019. március 25.) az Egyesült Királyság Európai Unióból való kilépésére tekintettel az 1288/2013/EU rendelettel létrehozott Erasmus+ program keretében folyamatban lévő tanulási célú mobilitási tevékenységek folytatására vonatkozó rendelkezések megállapításáról (HL L 85I., 2019.3.27., 32. o.).
         
            (11)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).
         
            (12)  Az Európai Parlament és a Tanács (EU) 2015/1017 rendelete (2015. június 25.) az Európai Stratégiai Beruházási Alapról, az Európai Beruházási Tanácsadó Platformról és a Beruházási Projektek Európai Portáljáról, valamint az 1291/2013/EU és az 1316/2013/EU rendelet módosításáról – az Európai Stratégiai Beruházási Alap (HL L 169., 2015.7.1., 1. o.).
         
            (13)  Az Európai Parlament és a Tanács (EU) 2017/1601 rendelete (2017. szeptember 26.) az Európai Fenntartható Fejlődési Alap (EFFA), az EFFA-garancia és az EFFA-garanciaalap létrehozásáról (HL L 249., 2017.9.27., 1. o.).